Bit-tema “Rispett lejn kulħadd” il-gvern nieda dokument ta’ strateġija biex tiżdied il-parteċipazzjoni tat-tfal fl-iskejjel u jkun hemm inqas tfal li jfallu l-lezzjonijiet. Id-dokument tnieda waqt konferenza tal-aħbarjiet mill-Ministru tal-Edukazzjoni Evarist Bartolo u l-Ministru tal-Familja u s-Solidarjetà Soċjali, Michael Farrugia. Fi sforz biex tinqata’ l-mentalita’ ta’ assenteiżmu fost it-tfal fl-iskola il-Gvern nieda dokument li jelenka il-bżonn li l-genituri jieħdu aktar responsabbiltà tat-tfal. Biex dan isir il-Ministri Evarist Bartolo u Michael Farrugia qalu li jeħtieġ jkun hemm rispett lejn kulħadd fl-iskejjel. Il-Ministru Bartolo spjega li l-gvern se jieħu nota każ b’każ tal-genituri li kontinwament ma jibagħtux it-tfal l-iskola. Qal li min jibgħat lit-tfal l-iskola b’mod regolari ma għandhux għalfejn jinkwieta mir-regoli ġodda għax il-ħsieb tal-istrategija hu li tindirzza lil min ifalli spiss u konsistentament. Il-Ministru Bartolo saħaq li l-edukazzjoni hi ċ-ċavetta biex ċerti familji joħorġu mill-faqar. Qal li l-istrategija taħseb biex it-tfal ta’ familji foqra permezz tal-edukazzjoni jkunu jistgħu joħorġu minn dan iċ-ċirku vizzjuż. Il-Ministru Farrugia sostna li jeħtieg aktar minn qatt qabel li s-settur edukattiv u dak soċjai jimxu id f’id biex jingħeleb il-faqar. Spjega li mill-għotja li qed tisejjaħ ‘child suppliment’ lil familji bi dħul baxx se jigwadanjaw 20,000 tifel u tifla iżda saħaq li din l-għotja ser tintrabat mal-attendenza fl-iskejjel. Qal li l-familja li ma jibgħatux t-tfal l-iskola ser jiġu identifikati biex isir l-ħidma magħhom ħalli jkunu indirizzati l-problemi tagħhom.